Covid-19: Hoe beïnvloed die inperking huurders en verhuurders? - Corona Krisissentrum
Tuis / COVID-19 / Covid-19: Hoe beïnvloed die inperking huurders en verhuurders?
Covid-19: Hoe beïnvloed die inperking huurders en verhuurders?
Talle huurders in Suid-Afrika het aan die begin van Maart 'n maand kennis aan hulle verhuurders gegee en was van plan om die laaste naweek in Maart na 'n nuwe huis, meenthuis of woonstel te trek. Onder normale omstandighede is dit 'n redelik normale prosedure wat gevolg word, dit is nou behalwe vir die feit dat dit harde werk is om al jou huishoudelike goedere in bokse te pak en weer uit te pak.
Die Covid-19-pandemie het egter baie mense se planne die wiele ingery en onsekerheid het daarop gevolg. Die inperking skep buitengewone omstandighede en ook onsekerheid omdat normale prosedures en regulasies nie noodwendig meer op dié stadium van toepassing is nie.
In 'n onderhoud met BusinessTech het Andrew Schaefer, die besturende direkteur van die nasionale eiendomsbestuursfirma Trafalgar gesê dat Suid-Afrika se ramptoestand regulasies Suid-Afrikaners verbied om gedurende die periode van inperking, van een huis na 'n ander te verhuis.
Dus sal al die huurders wat aan die einde van Maart sou verhuis, nou minstens moet wag tot ná die landwye inperking wat op 16 April om middernag eindig.
Volgens Schaefer moet verhuurders 'n maand verlenging van hulle huurkontrak aan huurders aanbied, sodat hulle ook op een plek kan bly tydens die inperking. Huurders sal ook dan dié maand se huur moet betaal.
Schaefer het voorts ook gesê: "Daar sal ook nie van huurders verwag word om huur aan die nuwe verhuurder te betaal voordat hulle kan okkupeer nie, omdat hierdie omstandighede buite hul beheer is, en die verhuurder/agent kan nie die eiendom aan iemand anders verhuur tydens die inperking nie, selfs al staan die eiendom leeg."
Schaefer sê dat mense wat beplan om op 1 April kennis te gee en beplan om hulle huidige woning te ontruim se beste opsie is om met hulle verhuurder of die agent te gesels en te praat oor die verlenging van die huurkontrak al is dit net met een maand.
Schaefer sê ook dat verhuurders hulself moet gewis met opsies wat aan hulle beskikbaar is in die geval waar huurders hul inkomste verloor as gevolg van die inperking of die ekonomiese gevolge van die Covid-19-pandemie.
"Indien dit goeie huurders is wat voorheen altyd hulle huur ten volle en betyds betaal het, is my voorstel dat hulle gevra word om 'n kwytskelding te onderteken dat hul deposito vir 'n sekere tyd as huur gebruik kan word, in plaas daarvan dat dit in 'n trust geplaas word."
Schaefer stel voor dat hierdie ooreenkoms deur 'n professionele verhuringsagent opgestel word en dat die ooreenkoms 'n bepaling bevat wat stipuleer dat die deposito op 'n sekere datum, dalk in paaiemente, weer ingestel word en die bedrag teen 'n sekere datum weer terugbetaal word. Die verhuurder kan dan sorg dat regstappe geneem word indien die huurder versuim om by hierdie reëling of ooreenkoms te hou.
As alternatief stel Schaefer ook voor dat verhuurders kan besluit om goeie huurders 'n "betalingsvakansie" tydens die inperking of selfs vir die volgende paar maande te gee, veral as ons sien dat banke dieselfde doen i.v.m. paaiemente op eiendomme ens.
Schaefer maan egter verhuurders om versigtig te wees en om seker te maak dat skriftelike ooreenkomste tussen verhuurders en huurders in plek gesit word sodat hulle in sekere omstandighede die toegewing kan onttrek sodat onbetaalde huur ook voor die einde van die huurkontrak weer ingestel kan word en gevolglik regstappe geneem kan word sou die huurder nie by die ooreenkoms hou nie.
In die geval waar huurders reeds in kennis gestel is om die woning te ontruim omdat hulle reeds agterstallig is, meen Schaefer dat verhuurders verplig is om huurders tot die einde van die inperking te gun voor die huurders die woning moet ontruim.
Wanneer die inperking of die ramptoestand gelig word is dit egter nodig om voort te gaan met die nodige regstappe.
Gegewe die abnormale omstandighede wat die Covid-19-pandemie veroorsaak word partye egter aangemoedig om met die nodige menslikheid op te tree teenoor ander en waar nodig word dit aangemoedig om mekaar in dié tydperk by te staan. 'n Helpende hand sal in jou guns tel en dit moedig ander mense aan om dieselfde te doen. In tye van krisis is ons mekaar se helpende hande.